Predkladacia správa
k Návrhu rozpočtu Všeobecnej zdravotnej poisťovne, a.s. na rok 2006

Návrh rozpočtu Všeobecnej zdravotnej poisťovne, a.s. (ďalej len „VšZP“) je predkladaný vláde Slovenskej republiky na prerokovanie v zmysle § 11 ods. 10 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov.

Predkladaný návrh rozpočtu Všeobecnej zdravotnej poisťovne, a.s. na rok 2006 je spracovaný v štruktúre určenej Opatrením Ministerstva financií SR číslo: MF/010 175/2004-42 z  8.decembra 2004, ktorým bola ustanovená druhová, organizačná a ekonomická klasifikácia rozpočtovej klasifikácie s účinnosťou od 1. januára 2005 a v rozsahu určeného výberu z ekonomickej klasifikácie uvedeného v  prílohe č.1 a formulárov na zostavenie rozpočtu verejnej správy na roky 2006 až 2008 uvedených v prílohe č. 2 Príručky na zostavenie návrhu rozpočtu verejnej správy na roky 2006 až 2008 (materiál MF SR číslo: MF/9922/2005-411zverejnený vo Finančnom spravodajcovi MF SR č. 3/2005).

Pri spracovávaní návrhu rozpočtu Všeobecná zdravotná poisťovňa, a.s. rešpektovala príslušné ustanovenia zákona č. 523/2004 Z. z. o rozpočtových pravidlách verejnej správy. Návrh rozpočtu bol vypracovaný v súlade so schválenými východiskami rozpočtu verejnej správy na roky 2005 až 2007 z 5.mája 2004 a návrhom rozpočtu verejnej správy na roky 2006 až 2008 (materiál MF SR č. MF SR/20161/2005 – 41), ktorý je predložený na rokovanie vlády SR.

Pri zostavovaní návrhu rozpočtu Všeobecnej zdravotnej poisťovne, a.s. na rok 2006 uvažovala VšZP na základe očakávaného vývoja priemerného počtu poistencov s poklesom počtu poistencov o 78 682.

Vo väzbe na počet poistencov VšZP kalkulovala príjmy bežného roka 2006 v objeme 50 548 061 tis. Sk. V rámci príjmov z výberu poistného bežného roka VšZP premietla aj objem 1 333 000 tis. Sk, ktorý predstavuje vysporiadanie poslednej časti pôžičky od spoločnosti Veriteľ, a.s. formou postúpenia pohľadávok. V období II. polroka 2005 VšZP uvažuje v rámci vysporiadania svojho záväzku voči spoločnosti Veriteľ, a.s. postúpiť pohľadávky spoločnosti Veriteľ, a. s. vo výške 347 000 tis. Sk. Prevod finančných prostriedkov z roku 2005 VšZP očakáva vo výške 1 600 000 tis. Sk, celkové zdroje roku 2006 potom predstavujú objem 52 148 061 tis. Sk.

Vychádzajúc z disponibilných zdrojov, výdavky na rok 2006 predstavujú objem 51 048 061 tis. Sk, z toho najvyššiu položku tvoria výdavky na verejné zdravotné poistenie objem 48 739 761 tis. Sk, t.j. 95, 48 % z celkových výdavkov roku 2006. Výdavky na správnu činnosť vrátane príspevku na Úrad pre dohľad nad zdravotnou starostlivosťou VšZP rozpočtuje na rok 2006 vo výške 2 308 300 tis. Sk. 

Rozdiel celkových zdrojov a výdavkov roku 2006 predstavuje zostatok finančných prostriedkov k 31.12.2006 vo výške 1 100 000 tis. Sk.

	Jednou z najdôležitejších úloh VšZP v roku 2006 bude nová orientácia poisťovne na individuálny prístup k našim klientom – poistencom, a rovnako nový prístup k poskytovateľom zdravotnej starostlivosti, aby čerpanie jednotlivých výdavkových položiek bolo zabezpečené pri dodržiavaní maximálnej hospodárnosti.

Materiál nemá negatívny finančný, ekonomický, environmentálny vplyv, ani vplyv na zamestnanosť a podnikateľské prostredie. Z uvedeného dôvodu materiál neobsahuje príslušné doložky.